فالمغرب بحال ففرنسا أو فكندا، وفأي بلاصة كَاع فالعالم، الناس ولاو كيحتاطو بزاف من الآسيويين، وهذشي خلاهم يوليو عنصريين معاهم وينقصو منهم ويسبوهم ويطالبوهوم باش يرجعو لبلادهم. ويقدر الواحد مننا يستنتج هذشي غير من خلال البوستات المتداولة على مواقع التواصل الاجتماعي فهذ الشهر اللي بان فيه المرض، مجموعة من التدوينات والتصاور والفيديوات المنتشرة ف”فيسبوك” و”تويتر” فيها عنصرية كبيرة ضد الشينويين خاصة، وأي واحد مجبدين ليه عينيه بشكل عام. الشينويين ماسكتوش على هذشي، وحاولو يدافعو على راسهم بطريقتهم من خلال هاشطاكَات متنوعة، أبرزها هاشطاكَ “أنا ماشي فيروس”، بالفرونسي JeNeSuisPasUnVirus# والنكَليزية IAmNotAVirus#. المغرب.. استهزاء بالآسيويين وطلب الشهادة الطبية واحد الفيديو انتشر بزاف ديال سائحة شينوية تعرضات للسخرية والاستهزاء من طرف مغاربة فالمدينة القديمة فالرباط، من بعد ما بداو يعيطو ليها “كورونا.. كورونا”.. السيدة تنرفزات بزاف وبقا فيها الحال، وما كان عليها غير تصور هذ المشهد وتهدد الناس اللي كيستهزؤوا بيها وتقول ليهم “غنحطكم فيوتوب”. الحگرة ديال المغاربة سائحة آسيوية دايزة من سوق شعبي وكولشي كيغوت كورونا كورونا Publiée par GOUD sur Lundi 24 février 2020 مشهد آخر للعنصرية ضد الآسيويين فالمغرب أكدوه نشطاء فموقع “تويتر”، وقالوا بللي وطيلات فالرباط حبسو شينويين فالباب وماخلاوهمش يدخلوا، حتى يجيبو معاهم شهادة طبية كتتبت أنهم مافيهمش “كورونا”، الشي اللي خلاهم فعوض ما يمشيو يرتاحو فلوطيل يتجرجرو فالكلينيك على قبل الشهادة الطبية. ومن غير هذشي، كانت “كود” تكلمات مع شينويين عايشين فالمغرب، فتصريحات سابقة، أكدو ليها أن بعض المغاربة كيغطيو نيوفهوم وجههم فاش كايدوزو من حداهم، وهذشي كيأتر فيهم بزاف، حيت هوما ماشي فيروسات. فرنسا.. شينويين كيعانيو من احتقار الإعلام وحتى فبلاد متنورة وأوروبية بحال فرانسا الشينوا ماهناوش من العنصرية، فالمدارس والثانويات كيلقاو التلاميذ الشينويين مشكل مع زملاءهم فالقسم، اللي كيسخرو منهم وكيستهزؤوا بيهم، وكاين منهم اللي كيقطع عليهم الهضرة، وهذشي كيأثر فنفسيتهم بزاف، خصوصا وأن أغلبهم تزاد وعاش وكبر ففرانسا، وكاين فيهم اللي عمرو ما حط رجليه فالشينوا أصلا. بحال هذ المظاهر خلات الشينوية من مدينة ليون تحط قدامها لافتة كتشرح وهي راكبة فالميطرو، كتشرح للفرانساويين بللي هي ما مريضاش، وبللي كتحمي راسها، وكتقول بللي إيطاليا اللي منتشر فيها الوباء بعيدة على المدينة الفرنسية ليون ب300 كلم أصلا، وماعندهم علاش يخافو، وصور هذ الشابة تحطو بزاف على مواقع التواصل الاجتماعي، وخصوصا ف”تويتر”. مظهر آخر من مظاهر العنصرية ففرانسا كاين حتى فالإعلام، مثلا جورنال “الكوريي بيكار” فاش دار فالصفحة الأولى وفالموضوع الرئيسي عنوان عنصري بزاف مكتوب بخط كبير وبارز “الإنذار الصفر”، وهذ المصطلح كان تستعمل أول مرة من طرف الأمريكيين فاش كانوا هاجرو لميريكان الشينويين وهوما ماكانوش عاجبهم الحال. لكن هذ جورنال تدارك الموقف وقدم اعتذار للشينويين واعترف بالخطأ ديالو “غير المقصود”. كندا.. عنصرية كبيرة ضد الشينوا والوزير الأول كيتدخل حتى فكندا مجموعة من الكنديين بهدلو الشينويين بالتعليقات الساخرة فمواقع التواصل الاجتماعي، وهذشي خلى الوزير الأول الكندي جوستان ترودو يدخل على الخط، ويستنكر هذشي، وقال فهذ الصدد فتصريح للصحافة “فبلادنا ماعندناش بلاصة للعنصرية اللي كيديرها الخوف من عدم تلقي المعلوم الصحيحة بشأن “كورونا”، حيت فحكومتنا حتى حاجة ما كاتخبا، وخاصنا نوقفو فجنب الشينويين ونتضامنو معاهم”. 
الشينويين كيعانيو.. عنصرية كبيرة ضد الآسياويين عبر العالم بسبب “كورونا” – تصاور وفيديو